Velvet - Blogok - Rövid ideig élvezhetjük a lehűlést, visszatér a nyár - heti előrejelzés
Rövid ideig élvezhetjük a lehűlést, visszatér a nyár - heti előrejelzés
2012.08.26. 16:37
Hétfőn még nem lesz meleg, de keddtől ismét 30 fok körüli hőmérséklet várható. Mire az iskola elkezdődik, újra csak 20-25 fokos csúcshőmérsékletet ígér az előrejelzés.
Vasárnap egyes megyékbe már megérkezett a lehűlés, máshol még mindig figyelmeztetés van érvényben. Eszerint Békés megyére még a legmagasabb fokozatú, piros, míg Borsod-Abaúj-Zemplén, Szabolcs-Szatmár-Bereg, Hajdú-Bihar, Jász-Nagykun-Szolnok, Csongrád és Bács-Kiskun megyére másodfokú, narancsszínű figyelmeztetést adott ki az OMSZ.
A délutáni óráktól nyugat felől egy intenzív záporos zóna helyeződik majd lassan fokozatosan kelet felé, amely az éjszakai óráktól már inkább a Dunától keletre eső területeket érinti majd. Helyenként felhőszakadásszerű záporok is lehetnek, míg a Dunántúlon villámlás kísérheti a heves zivatarokat.
Kedden ismét derült, napos idő várható, csapadék nélkül. A hőmérséklet legalacsonyabb értéke 7-14, a legmagasabb nappali hőmérséklet 24-29 fok között lesz. Hasonló idő várható szerdán is 6-13 fokos minimum, illetve 27-31 fokos maximumhőmérséklettel. Csütörtökön már 28-32 fokig emelkedhet a hőmérséklet. A nyár utolsó napján, pénteken nyugat felől beborul az ég. Ekkor a Dunántúlon már többfelé előfordulhat eső, zápor, zivatar. A hőmérséklet legalacsonyabb értéke 11-17, a legmagasabb 25-32 fok között valószínű.
A jelenlegi előrejelzés szerint szombaton kisebb lehűléssel köszönt be az ősz. Szeptember első napján ugyanis a legmagasabb nappali hőmérséklet már 20-25 fok között várható. Emellett többnyire erősen felhős lesz az ég, szórványosan eső, zápor, zivatar is előfordulhat. Vasárnap várhatóan változóan felhős lesz az ég, helyenként záporeső is előfordulhat. Az északi szél időnként megélénkül. A hőmérséklet legalacsonyabb értéke 11-16, a legmagasabb nappali hőmérséklet 22-27 fok között alakulhat - olvasható a meteorológiai szolgálat előrejelzésében.